### Beslutning

-

### Sagsfremstilling

**Istandsættelse af den private fællesvej Fyrrehegnet ved [adresse]**

En række grundejere langs den private fællesvej Fyrrehegnet har afprøvet i Vejdirektoratet, i Byretten og i Landsretten, om kommunen kan undlade at påtage sig hele vedligeholdelsen af den pågældende vej.

Kommunen ejer en grund på vejen, og kommunen har som myndighed truffet afgørelse om, at kommunen som grundejer kun skal bidrage med en forholdsmæssig andel af vedligeholdelsen af den private fællesvej. Afgørelsen er truffet på grundlag af lov om private fællesveje, der fastlægger, at det er de vejberettigede grundejere, der har forpligtelsen i forhold til vejens vedligeholdelse.

Kommunen har fået medhold i både Vejdirektoratet, i Byretten og i Landsretten, hvor det udover en eventuel vedligeholdelsesforpligtelse er blevet vurderet, hvorvidt kommunen ville have pligt til at opgradere den konkrete vej til offentlig vej.

Da den pågældende vej er blind, da trafikken er begrænset, og da der ikke er gennemkørende trafik på vejen, har kommunen vurderet, at vejen ikke skal være en offentlig vej. Dette har Landsretten givet kommunen medhold i.

Som følge af dommen har grundejere langs den private fællesvej Fyrrehegnet taget initiativ til at indhente tilbud på arbejdets udførelse, dels anlæg og opbygning og dels fremadrettet vedligehold af Fyrrehegnet med en udgiftsfordeling efter den i afgørelsen fastsatte.

Kalundborg kommune har som bidragspligtig grundejer accepteret, at vejen kan istandsættes med grus.

Det skal bemærkes, at Kalundborg kommune som vejmyndighed har sendt påbud til de bidragspligtige grundejere om:

* at vejmyndigheden som følge af Landsrettens dom fastholder afgørelsen af den 9. juni 2017 om ”Påbud om istandsættelse af den private fællesvej Fyrrehegnet”,
* at de bidragspligtige grundejere får en frist til den 1. juni 2022 til selv af foranledige de påbudte arbejder på Fyrrehegnet udført,
* at vejmyndigheden som meddelt under retssagen kan acceptere, at istandsættelsesarbejderne ændres fra asfalt til anden belægning under forudsætning af, at de bidragspligtige grundejere er enige herom, og at [adresse] stand bliver i god og forsvarlig stand i forhold til færdslens art og omfang, og
* at hvis istandsættelsesarbejderne ændres i forhold til arbejderne i påbuddet, ønsker vejmyndigheden tilsendt en beskrivelse af istandsættelsesarbejderne, en pris for arbejderne til orientering og grundejernes godkendelse.